LIETUVOS RESPUBLIKOS VYRIAUSYBĖ

N U T A R I M A S

DĖL LIETUVOS RESPUBLIKOS VYRIAUSYBĖS 1995 M. BIRŽELIO 5 D. NUTARIMO NR. 782 „DĖL APDRAUSTŲJŲ VALSTYBINIU SOCIALINIU DRAUDIMU ĮSKAITOS TAISYKLIŲ PATVIRTINIMO“ DALINIO PAKEITIMO

2000 m. rugsėjo 5 d. Nr. 1052

Vilnius

Lietuvos Respublikos Vyriausybė nutaria:

Iš dalies pakeisti Apdraustųjų valstybiniu socialiniu draudimu įskaitos taisykles, patvirtintas Lietuvos Respublikos Vyriausybės 1995 m. birželio 5 d. nutarimu Nr. 782 „Dėl Apdraustųjų valstybiniu socialiniu draudimu įskaitos taisyklių patvirtinimo“ (Žin., 1995, Nr. 48-1172; 1999, Nr. 28-800):

1. Išdėstyti 2 punktą taip:

„2. Apdraustaisiais laikomi:

2.1. dirbantys pagal darbo sutartis, diplomato tarnybos ar terminuotas diplomato tarnybos sutartis, viešojo administravimo valstybės tarnautojai, kandidatai į notarus (asesoriai), taip pat asmenys, dirbantys narystės pagrindais renkamose institucijose, ūkinėse bendrijose, žemės ūkio bendrovėse arba kooperatinėse organizacijose ir gaunantys atlyginimą už darbą;

2.2. Konstitucinio Teismo teisėjai, Lietuvos Aukščiausiojo Teismo teisėjai, kitų teismų teisėjai, kandidatai į teisėjus, prokurorai, valstybės kontrolierius, Lietuvos banko valdybos pirmininkas, jo pavaduotojai ir valdybos nariai, Seimo kontrolieriai, moterų ir vyrų lygių galimybių kontrolierius, Lietuvos Respublikos Seimo, Lietuvos Respublikos Seimo Pirmininko ar Lietuvos Respublikos Prezidento paskirti valstybinių komisijų pirmininkai, jų pavaduotojai ir nariai, gaunantys atlyginimą už darbą;

2.3. Vidaus reikalų ministerijos, policijos ir kitų vidaus reikalų įstaigų pareigūnai, vidaus tarnybos dalinių karininkai, liktinės tarnybos puskarininkiai ir kareiviai;

2.4. krašto apsaugos sistemos profesinės karo tarnybos kariai;

2.5. Valstybės saugumo departamento sistemos pareigūnai;

2.6. individualių (personalinių) įmonių savininkai ir jiems Lietuvos Respublikos Vyriausybės nustatyta tvarka prilyginti savarankiškai dirbantys asmenys (išskyrus 2.8 punkte nurodytus asmenis);

2.7. ūkininkai ir dirbantys ūkyje jų ūkių nariai;

2.8. patentus įsigiję asmenys;

2.9. nedirbantys diplomatų sutuoktiniai – tuo laikotarpiu, kai jie gyvena užsienyje kartu su diplomatu, dirbančiu Lietuvos Respublikos diplomatinėje atstovybėje ar konsulinėje įstaigoje;

2.10. privalomosios nuolatinės pradinės karo tarnybos ir alternatyviosios krašto apsaugos tarnybos kariai;

2.11. motina (tėvas), turinti (turintis) vaiko nuo vienerių iki trejų metų priežiūros atostogas;

2.12. motina (tėvas), nedirbanti (nedirbantis) ir neturinti (neturintis) vaiko priežiūros atostogų, bet auginanti (auginantis) vaiką iki trejų metų;

2.13. tradicinių ir kitų valstybės pripažintų religinių bendruomenių ir bendrijų dvasininkai ir tik vienuolyne dirbantys vienuoliai;

2.14. vienas iš visiškos negalios invalido tėvų arba asmuo, nustatytąja tvarka pripažintas visiškos negalios invalido globėju arba rūpintoju, slaugantis namuose visiškos negalios invalidą;

2.15. asmenys, sudarę savanoriškojo valstybinio socialinio pensijų draudimo sutartis ir mokantys nustatyto dydžio valstybinio socialinio draudimo įmokas“.

2. Išdėstyti 22 ir 23 punktus taip:

„22. Darbdavys (draudėjas) pateikia fondo valdybos teritoriniam skyriui informaciją apie kiekvienam apdraustajam per kalendorinį ketvirtį apskaičiuotas draudžiamųjų pajamų ir socialinio draudimo įmokų sumas. Ši informacija kartu su finansine apyskaita (4 forma) pateikiama kiekvieną ketvirtį, ne vėliau kaip iki kito ketvirčio pirmojo mėnesio 15 dienos.

Darbdavys (draudėjas) pateikia fondo valdybos teritoriniam skyriui informaciją apie pensininkams per kalendorinį mėnesį priskaičiuotas draudžiamųjų pajamų sumas ne vėliau kaip iki kito mėnesio 15 dienos. Informacijos pateikimo formą nustato fondo valdyba.

23. Draudėjas, kuriam pavesta mokėti pašalpas, privalo fondo valdybos nustatyta tvarka pateikti jos teritoriniams skyriams duomenis apie apdraustiesiems apskaičiuotas šių pašalpų sumas“.

MINISTRAS PIRMININKAS	ANDRIUS KUBILIUS

SOCIALINĖS APSAUGOS IR DARBO MINISTRĖ	IRENA DEGUTIENĖ